دیلیم
اکبر رضایی
شیرین سَس سن، شیرین سؤزسن
منه آهسته لای لای چال!
گرایلیم سان، بایاتیم سان
منه آهسته لای لای چال!
منه قوشما، غزل سنسن
منه ایلکین، ازل سنسن
گؤزهللردن گؤزه ل، سنسن
منه آهسته لای لای چال!
گوموش تک آغ جامال سنسن
قیزیلدان بول خارال سنسن
خومار گؤزلوم مارال سنسن
منه آهسته لای لای چال!
منه آرامش جانسان
داماریمدا قیزیل قانسان
منیم فخریم، منه شانسان
منه آهسته لای لای چال!
ددهم “قورقود” و “بابک” سن
منه “ستار” کیمی تک سن
بیزه گوجسن و بیرلیک سن
منه آهسته لای لای چال!
“فضولی”م سن، “نسیمی”م سن
و “خاقانی”م ، “حبیبی”م سن
خدادان سن نصیبیم سن
منه آهسته لای لای چال!
منیم اؤلکهم ، ائلیم سنسن
منیم آرخام، بئلیم سنسن
منیم دادلی دیلیم سنسن
منه آهسته لای لای چال!
15/4/93
http://ishiq.net/?p=9889
موضوعات مرتبط: گرایلی
ساوالان
ساوالان اولماسا گر، اؤلکه میز آسوده یاتانماز؛
دره لرده دولانانلار،
تپهلرده گزیشنلر ائوه آسوده چاتانماز.
ساوالان اولماسا خالقین هایی چیخماز،
سَسی باتمیشلارا بنزر.
…
ساوالان هایلارا هایدیر،
ساوالان بایلارا بایدیر،
ساوالان گورلو هارایدیر،
ساوالان سیرلی سارایدیر،
ساوالاندیر یاپیشیب خالقین الیندن چَکیر آیدینلیغا ساری،
اونو آرخام بیلیرم، بیل بونو باری…!
ساوالاندان بوی آتیر غئیرت آغاج،
اونو کیم دویماسا یوخدور دا علاجی.
…
ساوالاندیر ائلیمین باشدا دایاغی،
ساوالاندیر دیلیمین باشدان آیاغی،
ساوالاندیر منه یولداش، سنه قارداش،
ساوالاندیر منه سیرداش، سنه یولداش،
ساوالاندیر منه قارداش سنه سیرداش،
ساوالاندیر منیم ایلهامیما دویغوم،
و شرافتلره اویغوم.
…
ساوالانلا اوجالیر بیل بوی آتانلار،
ساوالانلا چاتیر اعلایه چاتانلار،
ساوالانلا آییلیر ائلده یاتانلار،
ساوالانلا قوجالیر یوردو قانانلار،
ساوالاندان جالانیر جانیما غئیرت،
ساوالاندان گوج آلیر سئوگییه جانان،
ساوالاندان گوج آلیر هر ایگید اینسان،
ساوالاندان بوی آتیر گؤیلره قارتال.
ساوالانسیز کیمی بیدار اولابیلمز،
پئشیز اولماز نه ده دینار اولا بیلمز،
وطن عشقیله دولوب خالقا خریدار اولابیلمز،
ساوالاندیر منه سولطان،
اونون اسرارینا من قالمیشام حئیران.
…
ساوالان دویغومو قانیملا قاتیبدیر،
ساوالان ساتقین اولانلاری آتیبدیر،
ساوالاندیر منه دیوان،
ساوالاندیر منه جانان،
ساوالان سئوگیم اولوبدور بیل ازلده،
ساوالاندان گوج آلیر قوشما غزل ده،
ساوالان “قوچ نبی”م اولدو،
ساوالان “بابک”یم اولدو،
ساوالان بیغلاری بورغون و “کوراوغلو”،
ساوالان “ائیواز”یم اولدو،
ساوالان “شهریار”یم همده “نسیمی”م،
ساوالان “معجز”یم اولدو وده “صابر”،
ساوالان عشقیمه هم فیکریمه قایناق،
ساوالانیم سازیم اولدو، یازیم اولدو،
ساوالان عشقی منیم کؤنلومه دولدو،
کیشیلیک مردلیگه باشلانقیجیم اولدو،
ساوالانسیز یاشایانلار هامی سولدو،
باتیب ایتدی اونودولدو.
…
ساوالاندیر منه جانان،
و منیم دردیمه درمان،
من اونون شآنینه حئیران
او گولوستان،
او منیم عشقیمه پئیمان،
او باشیم دردینه درمان،
او منیم اؤلکهمه بیر باش،
او منیم یوردوما یولداش،
اونو سئو خالقی هارایلا،
اونا باش اَیمهین اینسانلاری دانلا،
ساوالاندان گوج آلیب خالقینی یانلا.
…
ساوالان باشی بلالیم،
ساوالان قاشی هیلالیم،
ساوالان گؤزلری دولغون،
ساوالان دردلره وورغون،
ساوالان سانماکی یورغون.
ساوالان درده ییخیلماز،
ساوالان غمله سیخیلماز،
ساوالان باشیما باشدیر،
ساوالان دوشمنه داشدیر،
ساوالاندان یاپیشیب گؤیلره چیخ سن!
ساتیلان کسلری توت بوغ وده ییخ سن!
http://ishiq.net/?p=10913
موضوعات مرتبط: یئنی شعیرلر
غزّه – قاراباغ
هر گون نئت سایت لاریندان، تئلئویزیادان، رادیودان و باشقا یوللاردان قولاغیما گؤزومه یئتیشیب دَیَن غزه ده یاشانان جنایتلر، قارداش قاراباغ دا یاشانان لاری یادیما سالدی و یئنی دن ایچیم آلوولاندی.
غزّه دن اوخودوم شعیرلر یازی
غزّه دن اوخودوم غصه آوازی
غزّه دن اوخودوم غم چالدی سازی
دونن کی کلبه جر یادیما دوشدو
غزّه دن گَلدی اؤلوم هارایی
آنا آتا، قیزلا اوغول هارایی
قان گؤتوروب ائوی چؤلو سارایی
دونن کی خان کندی یادیما دوشدو
بالالار قیشقیریر، آنا باغیریر
ایمداد اوچون یئری، گؤیو چاغیریر
ائوده، شه هَرده، ائلی ده، داغیلیر
دونن کی قاراباغ یادیما دوشدو
اوشاقلار سویولدو اوردا، بوردادا.
آتالار کسیلدی اوردا، بوردادا.
آنالار باغیریر اوردا، بوردادا.
دونن کی لاچینیم یادیما دوشدو
بو قارداشیم باجیم قوهوموم ایدی
اوداکی اینساندیر یولداشیم ایدی
ایکیسینه ده اَلیم و باشیم ایدی
دونن کی قیشقیریق یادیما دوشدو
صولحه سَس وئرسین دونیا باشدان باشا
کیمسه دینمه سین گؤز اوستونده کی قاشا
هامی سئوگیله حایاتی وورسون باشا
دونن کی آغلاماق یادیما دوشدو
نیسگیل لر کؤنلومو داغلادی بیر آن
غم لریم کدرله چاغلادی بیر آن
گؤزوم کؤنلوم ایچیم آغلادی بیر آن
دونن کی پارتلاییش یادیما دوشدو
آداملار سانکی وحشی ایته دؤنوب
کیشی لیک، سان بیره یه بیته دؤنوب
مردلیک باش اَییب نامرده دؤنوب
دونن کی کیشیلر یادیما دوشدو
«سه س سیز» دئمیرم قیشقیریرام من
دونیانی صلحه چاغیریرام من
آغلاییرام هؤکورورم باغیریرام من
بو دونیا وئریلیر بادا، یئتیشین
سئوگییه گوج وئریب، دادا یئتیشین.
تبریز 10/5/93
موضوعات مرتبط: قوشما 1
کپنک
گئیینیبسن بویالارلا سن آل الوان، کپنک
ایپک اینجه او قانادلارینا قوربان، کپنک
ذووق آتیرسان چمنه چؤل لره سن هر بیر آنی
اولوب عالم و هر اینسان سنه حئیران کپنک
گول لرین کئیفینی بیر بیر سوروسان یاد ائدیسن
سئوگی دن باده نی دولدورموسان آسان کپنک
چالینیر شانینه چؤل لرده توتک نئی بالابان
سن سئویرسن چوبان اولسون یادا سولطان کپنک
یئل ووروب سیندیرا شاید او نزیک بال و پری
او ظرافت ائدیر هر خسته نی درمان کپنک
سن حیات ایچره محبت باغی نین بیر گولوسن
قالاجاقسان سنی گر وورسادا توفان کپنک
سنسیز آسوده یاشارسامدا گؤزه للیکسیز اولور
ایستیرم سن اولاسان کؤنلومه مئهمان کپنک
گئجه لر جوشه گلیر دویغولاریم، آغلاییرام
سنی سنسیز یاشاماق ائیله ییر افغان کپنک
دونیانین دردو غمیله دؤزه رم من یاشارام
سنسیز آمما یاشاماق اولموری آسان کپنک
دردیمین درمانی تک سن یاییلیرسان جانیما
داماریم روحوم ایچینده ائله جوولان کپنک
سیغماز البته کی سئوگیم ایکی دونیایه منیم
سن منیم سئوگیمه بیر آیتی قورآن کپنک
قیرسادا هر سئویلن یاکی سئون پیمانین
سن او خالیقله منیم سئوگیمه پئیمان کپنک
هر گؤروشدن آلیرام روحیله جانین نَفَسین
سنسیز اولدوقجا دولور گؤزلریمه قان کپنک
ای منیم دردلریمین درمانی گَل دور یانیما
سن نَفس سن منه دولدور منی هر آن کپنک
لوطف ائدیبسن منه رویون گؤرونوب گؤزلریمه
داغیدیر قلبیمی هر آن غمی پونهان کپنک
گه ل بو چؤل لرده محبت له منیم دویغومو دوی
بیر ساریل بوینوما سن اول منه جانان کپنک
هئی قاچیرسان گه لیرم من سنین آرخانجا هر آن
بیر دایان قوی ساریلیم بوینونا بیر آن کپنک
حق بیلیر کؤنلومون عشقین کی محبت باغی دیر
گه ل بو سئوگیمده منی ائتمه پریشان کپنک
سن قاچیب بوردان اورا ائتمیسن آواره منی
سئوگی قویمازکی منی، سیندیرا هیجران کپنک
دویغولار سینسادا سئوگیم یاشادار بیل کی منی
اینجیمز قلبیم اینان جور و جفادان کپنک
سندن اؤزگه منیم اولمازکی سئویلمکده پاییم
بیر دوشون سنده منی سن منی بیر قان کپنک
من مرام اهلی لرین ساده جه بیر وورغونویام
«سَسسیز»م تکجه بودور منده کی نقصان کپنک
93 بایرام گونلری
sessiz
موضوعات مرتبط: غزل 1
ای جانیم اوچون دردیله درمان نئجه سن؟
ای روحوم اوچون سئوگیلی جانان نئجه سن؟
سندن یاپیشیب ایمداد ائدیر عشقیله کؤنلوم
ای هر ایکی دونیامه ده سلطان نئجه سن؟
روحوم منی آسوده دولاندیرمادی هئچ واقت
ائتدین منی هر آندا پریشان نئجه سن؟
سنیسیز یاشاماق کؤنلومو مین درده سالیب
بیر تک باخیشین ائیله دی ویران نئجه سن؟
بیر عهد ائله آتما منی یاددان قیراغا
ای عشقیم اوچون عهدیله پیمان نئجه سن؟
سَسسیزدی آدیم سسله منی بلکه دانیشدیم
سن قلبیمه هم دویغوما زندان نئجه سن؟
موضوعات مرتبط: غزل 1
ته له س سن
گیلئی ائتمه حیاتادان بو دونیادان
دئییب گولوب دانیشماغا ته له س سن
سیزیلداما کدرلنمه غم یئمه
عشق اودوندا آلیشماغا ته له س سن
حیات کئچیر آغلاساندا گولسن ده
بو سیر سؤزو آنلا دوشون بیل سن ده
اینسانیق بیز بولبول منده گول سنده
اوزاق گئتمه قاریشماغا ته له س سن
گئجه کؤچر آیدین گونش نور ساچار
قارانلیقلار بوتون باش توتوب قاچار
آیدین گونش کدرلی قلبی آچار
کوسمه بوگون باریشماغا ته له س سن
سئوگی وئریر حیاتیمیزا قیمت
باشقا یولو عشقیمیز آچیر البت
یاشاماغا اینسان اوره یی زینت
محبتده یاریشماغا ته له س سن
باشی اوجا کؤنلو آچیق دولاندیق
زمانه نین بوروغوندا بولاندیق
کیمسه لره باش ایمه یه اوساندیق
صداقتله له چالیشماغا ته له س سن
گه لدی گئده ر اولدو بو بئش گون حیات
آزیمی دا همیشه بیلدیم زیاد
بیز گئده ریک قالار یئنه بو بساط
عشق اودوندا آلیشماغا ته له س سن
صداقت له چالیشماغا ته له س سن
موضوعات مرتبط: قوشما
دارالدیب
غصه لریم غم داغینی یارالدیب
فلک منیم ائل باغیمی سارالدیب
هیجران دوروب دووار کیمی قارشیمدا
گؤزلریمین لاپ آغینی قارالدیب
غم غصه سیز یاشاییردیم ائلیمده
فلک ووردو سیندی قولوم. بئلیم ده
هئچ بیری ده قارا قالمیر تئلیمده
حیات سولو هم ساغیمی دارالدیب
کدر منی مین بیر درده قالادی
بیرجه ایچیم سویا زهر جالادی
آغی منه سانکی شیرین لالادی
کدر منده ن گؤر بیر نه لر یارالدیب
غم دولاشیر تئل لریمده بیر به بیر
غصه منیم کؤنلومو دیبده ن که سیر
دادلی گونلر چوخ گئدیر آز آز گه لیر
شیرین یولو آجی یوللار دارالدیب
سه سیم گه لمیر ائشیتمیرسن غمیمی
سه س سیزم من بوغموشام اؤز سه سیمی
یاشامازسان بیر آن بیرجه دمیمی
فلک بوتون یول به ره نی دارالدیب
موضوعات مرتبط: قوشما
سئوگی شعری
یوخدور بو جهاندا سنه تای سئوگیلی جانان
ایستر سنی هر آن بو یازیق کؤنلو پریشان
دون غصه ایله بیر یئره واردیم کی قارالدیم
بیر آن یوزونون فیکرینه دوشدوم و آییلدیم
سنسیز بو یانار کؤنلومو بیر آن قانان اولماز
سنسیز منیم احوالیما هئچ بیر یانان اولماز
سنسن بو کؤنول یوردومون عشقین قازانان یار
سنسن ازلینده ن منه سئودا یارانان یار
سنسن بو یازیق کؤنلومون آرام و قراری
عشقیله یاراتمیش سنی کؤنلومده کی تاری
یار اولماسا ویرانه یه بنزه ر ده لی کؤنلوم
هر آندا سئوه ر نازلی نیگاریم سنی کؤنلوم
معشوقه سیز آنلار اینانین کؤنلومو سیخماز
عشق عالمی نین دردری منیم کؤنلومو ییخماز
معشوقه دئییل دیر منه بیر زولفو پریشان
ائل دیر وطنیم دیر منه معشوقه و جانان
عشقیم وطنیم دیر کی کیچیک قلبه سیغیشماز
چای لاردان آخان سئل گؤزه لیم گؤلده ییغیشماز
چوخ چوخ سئویره م اؤلکه ده چه ه چه ه وورا بولبول
خوش یاز هاواسی نازلانا هئچ سولمایا بیر گول
یوردومدا وطن سئومه ین اینسان اولابیلمز
باغوان آییق اولسا گولون هئچ کیم یولا بیلمز
سه س سیز دئمیره م قیشقیریرام یوردوما قوربان
یوردون وطنین سئومه لی دیر جانلی هر اینسان
موضوعات مرتبط: مثنوی سایاغ
عاشیق اولدور ائتمه یه جان قئیدینی جانان یولوندا
آتمایا یاددان وئره جان باغلامیش پیمان یولوندا
سانکی یلدا یازیلیب عؤمرومون آغازی سونو
نئچه قوربان دئمیشم تا کی قانام بیر آن اونو
سنی گؤردوکجه گؤزوم کؤنلوم ائدیر آه و فغان
سنسیز هئچ آنلامیرام لذت دونیانی اینان
کؤنلومده حسادتلره یا کین لره یئر یوخ
چونکی بو کؤنول عشقیله مئهریله دولوب چوخ
یای چشمینده ن آتیب تیر محبت لری او
بیر نیگاهیله بو قلبیمده ن اوجوز آلدی منی
آرزیم بودور بیر قارا گؤز یاریم اولا
میضراب اولام اودا منیم تاریم اولا
آتالار وار زهر یاغار گؤزونده ن
آتالار وار بال سوزولر گؤزونده ن
آنالار وار ائولادینی دؤیوده ر
آنالار وار کوراوغلولار بؤیوده ر
یانمیش اوره ییم وصل ایله درمان اولار ای گول
حوسنون گؤره هر کیم سنه حیران اولار ای گول
قلبیمده کی بیر دردیمی من سؤیله سم هر جان آغلار
وصل ایله گه لیب یان یانا ظلم ائیله ین هیجران آغلار
من کی سنسیز آیریلیقدان قیزاران کؤز کیمی یم
گر مین ایل عؤمروم اولا یولدا قالان گؤز کیمی یم
عشق دردینده ن من آیریلسام حیاتیم قورتولار
کؤنلومون شن باغلاری باد خزانه یورد اولار
دونیانی من سئویره م سن کیمی جانانه گؤره
قورخورام سئوگی میزی یاد بیله بیگانه گؤره
موضوعات مرتبط: تک بیت لر
حاق سئوگیسی
قانلی جامیم الده کن اولدوم بو دونیادان غفیل
نوش ائده رکن جامی تاپدیم کل اسراره دلیل
حقیله اولموش به هه ر لی بیل حقیقت گولشنی
حقی اینکار ائیله ین ظالیم ندا اولسون ذلیل
جوشدو کؤنلوم دیندی بو دینمز دیلیم داغلاندی کی
های هارای لار سالسین ائلده باخبر اولسون جلیل
دونیادا ساغدیر بوتون نالایق اولموش هر نه لر
شن گونه ویجدان و اینسان حقی دیر اولموش علیل
من دئییم سنده ائشیت آمما عمل قیل سؤزلره
ایسته شاد اولسون هامی شادانلیغا اولما بخیل
بیل کی هر دؤرد سوی دان محصور اولوبسان دونیادا
تکجه یار اول حقیله دوزلوخلارا سن دوش دخیل
سه س سیزه سن قیل نظر آنلا گؤزه للیک معناسین
ایسته حقده ن بنزه سین سه س سیزلره هر بیر نسیل.
موضوعات مرتبط: غزل
تانری عشقی
ساقی یئنه وئر بیر دولو ساغر من بیچاره یه باری
آهسته کرم قیل قدمین قوی یئنه ویرانه یه ساری
نوش ائتمه یه درویش لرین گؤز یاشینی قصد قیلیبسان
جانیمدا منیم اؤز اؤزومه یوخ یوخ اولوب یوخدودا واری
لطف ائیله منی آتما نظردن سنه وورغوندو بو کؤنلوم
باشیم آغاریب هئچ سنه قوربان دییه سن قاشدا آغاری
سنده ن سنه اذن ایسته یه ره ک وئردی کؤنول قوودو نیگاهین
گه ل چک منیم هیجران آدینا قلبه باتان زهرلی خاری
گؤزلر منه مکر ائتمه یه بیلمم کی نییه مایل اولوبلار
یانغین اوره ییم سؤندوره جک سنده کی هر آتش و ناری
من عشقیده شایسته لیگیم ثابت ائلیردیم سنه قاچدین
سنده سورا هر دردیمه درمان تاپابیلدیم سازی تاری
عشقین ظفرین بایرام ائله ردیم منه گر همدم اولایدین
آلدانما منیم سؤزلریمه عشقینه لایق اولان اول تکجه دی تاری
موضوعات مرتبط: غزل
عزیزیم گوله خوشدو
بولبول لر گوله خوشدو
آتا آنا زحمتی
هر نه چوخ اولسا خوشدو
عزیزیم ائله یاندیم
باشیندا تئله یاندیم
آیریلیق هیجرانا یوخ
ووردوغون فئله یاندیم
تانری منیم سیرداشیم
اودور اولوی یولداشم
هر بیر ظولمه دؤزه ره م
اولو تانری یولداشیم
موضوعات مرتبط: بایاتی لاریم
آتا
حکمتلی آتایدین بیزه همده ائلیمیز چین
روح وئردین آتا هم ائلیمیز هم دیلیمیز چین
وارسان او جلالینلا همیشه یادیمیزدا
قدرتلی دایاغسان دیلیمیز چین بئلیمیز چین
یاشاماق
اؤلومه هئچ زامان اییلمه ره م من
یاشام دیر آرزوم یاشام دیر هر شئی
یاشاماقلا اینسان باجاریق آچیر
اؤلوم وارسا یاشاماقدا گه لیر هئی.
عشقین کؤزو
گئجه گوندوز گه زیره م خیال آدلی دونیانی
یول لاریم قاردی بوراندی دولودور نیسانی
گه زیره م دونیانی هر یانی، صداقت یوخدور
داها عشقین کؤزو سؤنموش سینیلیب قلیانی
قوجا یاشادیم
بو گه لیشی بو گئدیشلی دونیادا
قلبی گئنیش باشی اوجا یاشادیم
دویغولارا اینسانلارا ائل لره
جاوان ایکن چوخدا قوجا یاشادیم
سؤز اولسا
گؤلگه لره سیغیشمارام بیرجه آن
من بیر ائلم او بیر کنده بنزه مز
دوشونجه ده ن دویغولاردان سؤز اولسا
من باغیر رام او بیر کلمه سؤیله مز
یاشام
دوز ایشله ییب دوز یئگینن دوز یاشا
اینسان یاشا آزاد یاشا آز یاشا
یامان لارا یاناشماغی سان حاشا
صداقتله سن عؤمرونو وور باشا
سو، آب
سوسوز اولسا منیم او نازلی او کؤرپه به به ییم
سودییب دیلله نه جک آنلامامیش آب نه مه نه
کؤینه گین ییرتیغینی تیکماغ ایچون بورماغ ایچون
نخ دئمزکی ساپ دییب آختاراجاق قاری ننه
اؤلوم
اوره ییم مانقال اولوب عشقیم اودوم منده اودون
یانیرام لاله کیمی سؤندوره نیم یوخدو منیم
غصه لر گَلمیش ائلیم غمله دولوبدور بو گئجه
حاضیره م اؤلمه گیمه اؤلدوره نیم منیم
شهامت بؤلگه سی
دالدالانماق ایسته میره م
قورخولارین کؤلگه سنیده
من یاشاماق ایسته ییره م
شهامتین بؤگله سینده
دیل
قویما دوشمن چنگه له سین دیلینی
قول قیچینی جانینی قوی دوغراسین
دیلی ساخلا جانین اگر گئتسه ده
قوی بو دیلین میلتیوی اوغراسین
چالقی چی
اویما چال چالقی چی ، آغلات منی نئی لی
ساقی تؤک جامیمی دولدور یئنه مئی له
های لا یاتمیش لاری میخانه یه سه س له
اؤنجه مئی وئر سونرا گئت نئی له سن ائیله
شهید
عشقین یولو حیات یولو
سن گئتدیگین قانلی یولدو
اونوتماریق، سنین یولون
اونودولماز جانلی یولدو
سیرریم
گه ره یی یوخ هر یئته نه دئمه یه
زامان داشیر منیم اوره ک سؤزومو
آچمامیشام هئچ کیمسه یه سیرریمی
گه له جه یه زیلله میشم گؤزومو
یاشاماق
سنین منیم حاققیمیزدی یاشاماق
بو دونیادان نئجه دویوم دویمارام
گؤزه ل لیک لر گؤزه ل له شیر گئتدیکجه
من بو حالدا نئجه اویوم اویمارام
طبیب
الحذر قیل دردیمه سن ائتمه درمان ای طبیب
وئرمه ره م دردی اگر وئرسنده درمان ای طبیب
غم بوتون اینسانلاری ائیلر صداقتدن غنی
دویغولو اینسانلارین هر آنی عرفان ای طبیب
موضوعات مرتبط: دؤردلوک لر
اؤیره نجی احوالاتی
درس اوخویان بیر اوشاق
بئش آلمیشدی بیر قوجاق
باخمامیشدی درسینه
یول گئتمیشدی ترسینه
دوستو قبول اولموشدو
او گول کیمی سولموشدو
حالینا آغلاییردی
غم غمه باغلاییردی
گؤروردو یولداش لاری
همده کی قارداش لاری
اویناییب هم گولورلر
بونون حالین بولورلر
* * *
وئریردیلر سَس سَسه
امید قالما هئچ کسه
واختیندا گؤر ایشینی
سیخما ایندی دیشینی
زحمته قاتلانماسان
کؤرپودن آتلانماسان،
کیمله باریشماق اولماز
گولوب دانیشماق اولماز
* * *
اوشاق چوخ فیکره دوشدو
اولدوغو حالدان اوشدو
گئری دؤندو بیر قدر
گؤرسون نه قویموش اثر
آغلامسیندی آغلاندی
غمدن غمه آتلاندی
آنلادی سوسدو دیلی
زای ائیله ییب بیر ایلی
قاریشقایا ساتیبدیر
بیر دانا هوندور فیلی
* * *
بؤرکون قویدو قاباغا
دایاندی بیر قالاغا
فیکره گئتدی بیر آنلیق
گؤردو چؤکوب قارانلیق
گون گئچدی آخشام اولدو
گولوشدن ناکام اولدو
گونلر گئچدی بیر به بیر
دره چوخلو زیروه بیر
گؤردو قالیب بی نشان
اولوب غملی پریشان
یوخدور اونو دینله ین
یوخ آختاران ایزله ین
آیریلیب ائودن ائلدن
دوشوبدور داها دیلدن
نه دیندیرن وار اونو
نه گولدورن وار اونو
ائله بیل کی قورتولوب
گه لیب حیاتین سونو
* * *
فیکیرلشیب تاپدی او
درده درمان یاپدی او
زحمته قاتلاندی چوخ
یاد گؤزونه ده یسین اوخ
باشلاییب آچدی کیتاب
یازدی قوتولدو حساب
اولمادی شرمنده او
گئتدی بوگون کنده او
* * *
هامی دئییردی سالام
ساغ اول منیم گول بالام
واختیندا آچ گؤزونو
سونرا اؤیمه اؤزونو
ساغ اول کی تئز آنلادین
کیتابلاری یانلادین
اوخودون ائتدین تامام
قالمادی هئچ بیر کلام
آنلا دوشون همده قان
عشق اودونا سنده یان
دوشونجه لی انسان اول
بو دونیایا خئییر دول
علم اوخو عالم یاشا
صحیح و سالم یاشا
اکبر رضایی
(چوخدانکی شعیرلریمنن بیریدیر کاغاذ پارا آراسیننان تاپمیشام)
موضوعات مرتبط: اوشاق ادبیاتی
ایلک سئودا
من ایندیده ن خوشوم گلیر
سونرالاری سئومه ییرم
بو آن بوگون حایات دیر
یارین لاری گؤرمه ییرم
سن اولدوز اول سن گونش اول
تورپاغ اولوم باخیم سنه
سئوگی پایلا حایاتیما
بو کؤنلومو یاخیم سنه
سن اینسان اول دوشونجه لی
من قول اولوم عؤمور بویو
سن راحات اول منده راحات
آی عشقیمین ایلکی سونو
sessiz
موضوعات مرتبط: قوشما
صاحبخانه
عالی اینسانلار سایاق سان، سنده بیــــــــر فرزانه سن
لیلی سن عاشیق شوناس سان، لعل سن دوردانه سن
یئر گؤیو غم توتسادا، ســـن خوش گولوش سن بیزلره
راحتِ روح و روان، هنـــــــــــــگامه سن جانانه سن
ضامن بــــــــــــزم محبت، شعرسن، سن هر بیر آی
آیلی اولدوزلــــــــو گونش سن، نورا سن کاشانه سن
اینسانین علویتی دیلــــــــــــــــــده صفادیر بیل بونو
حُسن رویین له صــــــــــــفا بزمینده سن یکدانه سن
تکجه یاریـن، سن بیـــــلیرسن اولماز عاشیقلیک سونو
شمع سن سن، بزم سن، آتش لـــــــــــره پروانه سن
ایل به ایل آرتیر سنین سئوگین بیــزیم دیل لرده بیل
مایل اولـــــــــــــما غصه یه قودرتلی سن مردانه سن
یئل کیمی گلمیش و یئل تک ده گئده ر غصه کــــــدر
یای پاییز، قیش یاز سنین دیر، عـــــؤمره صاحبخانه سن
اکبر رضایی sessiz
موضوعات مرتبط: غزل
آتام یادیما دوشدو
آسوده یاتیبسان آتا سندن خبریم یوخ
سنسیز گونشیم یوخ ایشیقیم یوخ سحریم یوخ
سن خوش گون ایدین خوش گونوموز سنله یاشاندی
مین ییل دا یاشارسام بئله سی هئچ بَهَریم یوخ
ضولمت قارا ضولمت دی ایشیق ذره جه یوخدور
بیر لامپا چیراغ ائوده و چؤلده قمریم یوخ
داغلار سنی باغلار سنی چؤللر سنی سَسلیر
سه س سیزجه هارای سالدیم هاییمدا که سه ریم یوخ
A.R.SESSIZ
موضوعات مرتبط: غزل
عاشیق قارداش
عاشیق قارداش غصه لنمه غم یئمه
گلر بیر گون سن آختاران او باهار
سئوینج آلار سنین کؤنول باغینی
قوجاغیندا گلر سئوگیلین یاتار
بؤیله گلمیش بؤیله گئده ر بو زامان
کیمسه دن یوخ نه بیر صدا نه هایان
محبتی هم ساتان وار هم آلان
عجب یئردی عجب یورددی بو دییار
روزگاریمیز هایلی هویلو دولاندی
حسرتیله گؤزلریمیز سولاندی
سئوگیلیمیز قان یاشینا بولاندی
بؤیله گئتسه هاممی جانینا قییار
سه س سیز گه لیب سه س سیز گئدیر غم کدر
درد سونوندا منی ییخار یا اَزر
کدرله غم مزار داشیمی بَزه ر
بیر گون اولار منده گونشیم باتار
sessiz
موضوعات مرتبط: قوشما
خیام رباعی لریندن ترجومه
حیف اولدوکی بو عؤمروموز الدن گئتدی
قان اولدو جییه رلر فه له یین چرخیندن
بیر کیمسه خبر وئرمه دی اول دونیادان
گئتمیش لرین احوال لاری نین چونیندن
ای دل کی زمانه سنه چوخ غم وئردی
بیر دمده آلار جانی کی بیر دم وئردی
یاشا خوش، گَز و دولان بئش گونووی
قبل از کی سنین قبرین ائوی نم وئردی
موضوعات مرتبط: دؤردلوک و بایاتیلار
داها کدر بسدی بیزه به سیمیز
غصه کدر بوراخماییر پئشیمی
سانکی ائکیز دوغولموشوق ایکیمیز
دردیم آرتیر یاشلاندیقجا هر بیر آن
یاددان چیخیر هر کیمسه میز که سیمیز
آمما سئوگی بو کؤنلومده جانلانیر
سئوگی جوشور زامان سانکی دال قالیر
عؤمر عاشیقی تامام سئوگی دن چالیر
قوی اوجالسین یاشاماقلا سه سیمیز
گه لیب گئدن بیر روزگارا بنزه دیق
عؤمور بویو سئوگیلینی گؤزله دیق
یار گلمه دی گئجه گوندوز ایزله دیق
داها کدر بسدی بیزه به سیمیز
موضوعات مرتبط: قوشما
سنسیز یاشاماق دردایمیش ای سئوگیلی جانان
غم غصه کدر هر گئجه مهمانیم اولورلار
عشق عالمی نین وورغونو آسوده قالانماز
اوندان دی گؤرنلر منیم حئیرانیم اولورلار
سنسن منیم هر آنداکی فیکریم و خیالیم
کؤنلومدور اینان غصه لی هم باشی بلالیم
یان گزمه گؤزوم نورو گه لیب گؤرده بو حالیم
دورگه ل کی قدم لر منه درمانیم اولورلار
A.R.SESSIZ
موضوعات مرتبط: قوشما
آتالار گونون تبریک ائده ره ک رحمتلیک آتامین ساغلیغیندا بیر شعیر یازمیشدیم و دفالارجا آتالیغ حاققینی آنلادیغیمی بیلدیرمک ایچین اوخودوم.
آتا
قورخمارام دونیا بویو کؤنلومه بیــــر داغدیر آتا
گول لـــــرین غنچه لی واختی گؤرونن باغدیر آتا
قولومو کیمسه بورانماز منیم عـؤمـروم بویونو
نییه کی آرخامی توتموش هه له ده ساغدیر آتا
آزمیش ائولادینا پرخاش ائده جک هــر بیــر آتا
دوز یولو گئتمــاغا ویجدان ایله قــالماغدیر آتا
داغی ده ل لم، داشی یوننام،آتا نفسی نن اینان
آتا جرأت دی مــنه، قـورخویــا دوستاقـدیر آتا
اونــودولماز آتــانین زحمتی هئــچ بیــر اوغولا
(سه س سیز)ین وار یوخو هم گؤی لره بایراقدیر آتا
A.R.SESSIZ
موضوعات مرتبط: غزل
آنا وطن
نه گؤزه ل سن آنا وطن
سن سن منه آنا، وطن
گول چیچکلی باغلارین وار
چوخ ویقارلی داغلارین وار
تاریخینه وورغونام من
شهریارام وورغون ام من
قوینوندا بسله دین منی
چوخ سئویرم منده سنی
وطن وطن جانیم وطن
داماردا آل قانیم وطن
سن آنامسام همده آتام
نئجه اولار سنی آتام
عشقین اولوب منیم جانیم
فخرین اولوب آدیم سانیم
شرف غئیرت کانی وطن
سئومه یه نین هانی وطن
قوینوندا بسله دین منی
اونوتمارام بیر آن سنی
وطن وطن جانیم وطن
داماردا آل قانیم وطن
A.R.SESSIZ
موضوعات مرتبط: اوشاق ادبیاتی
بیلمهدیم
دیلبرین لــعل لـبیندن بـوسه آلـدیـم بیلمهدیـم
بوسه مست ائتدی منی قوینوندا قالدیم بیلمهدیم
شـهد شیرین تک لب دیلبر منی مدهوش ائدیب
بیر عـؤمور معشوقهسیز دونیاده قالدیم بیلمهدیم
روحومو چرخ فلک دیلبرسیز ائـتمیش نئیلهییم
عشقی اؤز فیکریمده من آواره سالدیم بیلمهدیم
نئیلهدیم فیکریم منیم کؤنلومه هئچ یار اولمادی
گاهدان اویدوم باشیما هم فیکره دالدیم بیلمهدیم
دیلبرین عشقی دولوب کونلوم داشیر باشدان باشا
تار کامانچام اولمادی دونبک له چالدیم بیلمهدیم
ساچلاریم دن دن آغاردی تئل لریم الدن گئـدیر
دورر تک عؤمرو سراسر داشه چالدیم بیلمـهدیم
عشق سولطانی منیم روحومدا جولان ائیـله دی
دیلبریمدن بیر عؤمور من آیری قالدیم بیلمـهدیم
A.R.SESSIZ
موضوعات مرتبط: غزل
معلم
ایشیقلی سان نورلو سان حرارت لی دونیاسان
وارلیـــق اوزره، حـــــیاتا طراوت لی دونیا سان
سندن آلیـــــــر کایــــــنات یاشایشین معناسین
اولــــــو آتـــــا بابــادان روایت لی دونیا سان
سنین دئدیک لرین له اوره ک گؤزون آچیریق
بیــــزه باخیش وئرماغا سخاوت لی دونیا سان
سن گؤزومون نوروسان اوره ییمین سئوگیسی
محبـــت ده، سئوگی ده، قیامت لی دونیاسان
سن اولماسان بیلمه ریک بیر نَدی یا یوز نَدی
تانری قبول ائتمه گه مین آیت لی دونیاسان
اوزاق کنـــــده اوبایــــا عاشــــقانه گئـدیر سن
بیر اؤیرَنجین اولـــسادا صلابت لی دونیاسان
سن ایلــــه معــنا تاپیر فیکریمیزده کی سؤزلر
هــــر ســؤزومه فیکریمه امانت لی دونیاسان
گون به گون آرتیــرسنین عزتین عالمده بیل
بوتون بـــو اینسان لارا کرامت لی دونیاسان
غمین دردین اولــــسادا آرزولارین ســولسادا
بیـــــــــزیم بــو قلبیمیزده ولایت لی دونیاسان
سن یول آچیرسان بیزه اوره ک سؤزون دئماغا
یـــاخشی یا دا پیــــسه ده رضایت لی دونیاسان
چوخ سؤزومو بیلمیره م الیف نه دی ب نه دی
عالــــــمین اســـــــرارینا دلالت لی دونیا سان
آجیقــلی اولساندا سن، هاممینی چوخ سئویرسن
بیــــــر فیــــــکیرلی آنا تـــک لطافت لی دونیاسان
چـــوخلاری بیلمیــر کی سن فیکیرچی سن نه زرچی
اؤز باهــــــا ســـــرمایه نه کرامت لی دونیاسان
پاییزدادا قیش دادا ســــؤزون گـول تک آچیلیر
اؤلــــکه میزین یازی تک لطافت لی دونیاسان
فیـــکیر سیز اولسام بیر آن، یوردوما باغلانماسام
بیــــــر مئهــــریبان باجـــی تک ملالت لی دونیاسان
همیشه قارشیمـــــــداسان تـازه بیر باخیش ایله
هـــر ســــؤزومه فیــکریمه دلالت لی دونیاسان
محبتین لـــذتیـــــن، سنــــله دوشـــوندوم اینان
مینـــــلرجه اؤیرنجی یـــه، شرافت لی دونیاسان
هـــاردا دئدیم دانیشـدیم، دینمه دانیشما گؤردوم
منیـــــم بــوتــون دویغـوما طراوت لی دونیاسان
آنام آتامسان منیــــم سـن اؤزومده ن اؤزومسن
اویغـــــوما هم دویغـــــوما صداقت لی دونیاسان
منیــــم دیلک لریمی ایسته ییمی آنــــــــلادین
اینجـــــه ایپــــک قلبـــلی نجابت لی دونیاسان
دینیــــب دانیشــاندا من ساغدا سولدا دانلاییر
منیم هــر بیــر سؤزومه قضاوت لی دونیا سان
سن عالــــمین دردینه عــلاج ائدیرسن هر آن
کافــــره هــــم مــــؤمنه شفاعت لی دونیاسان
کــــرامت آرتیـر داشیر باخیشیندان اوزونده ن
دونیــــــانین احوالیــنه قناعت لی دونیا سان
گؤندوز ایتیـــر دیک یولو، قالدیق آواره چؤلده
قارانلیق توتان یـــولا بصارت لی دونیا سان
مین جوره اینسان گــه لیر سنین کیلاس لارینا
هـــر بیرینه مین جـــوره حکایت لی دونیا سان
تکجه الیف بِئی دئییل، بیر یا ایکی، اوچ دئییل
منیـــم اوره ک اوردوما شجاعت لی دونیاسان
حیات بیـر آیری یولدا، سن عشقینین یولوندا
معـــــشوقون جفاسیـــــنا دیانت لی دونیاسان
قیشدا قاردا کولکده صاف عشقین وار اورکده
قــوروتولــماز بو دیلک ده شرافتلی دونیاسان
(سه س سیز) ه سه س وئریرسن قورخولاری قووورسان
بوتون کــور دیلک لــره ضیافت لی دونیاسان
A.R.SESSIZ
موضوعات مرتبط: غزل
یاز گلدی
یاز گلدی چیچک لر دانیشیر بولبول ایلن
یئل باغرین آچیبدیر اؤپوشور سونبول ایلن
دوزلرده و چؤل لرده گَََََََزیر شئه چمنی
گون گون بوی آتیر باغچامیزین یاسمنی
داغلاردا و باغلاردا یاغیر یاز یاغیشی
ائل کؤنلونو اوخشور کهلیگین ناز باخیشی
یئملیک گؤبه لک دونبالان ایت بورنو چیخیر
آلچایلا دولان باغلار آغاجلاری ییخیر
تورپاغ گؤیه ریر گؤم گؤی اولور داغ دره لر
قیزلار و گلین لرده ییغیر بول تره لر
بول بول زمی لردن بوی آتیر غاز آیاغی
اوشقون و بیزوبورنو ستلجم آلاغی
گؤم گؤی گؤیه ریر گزنه و تورشک چوبانک
سالمانچا وقانقال چیریش ایله بابانک
باخ گؤر بوی آتیب کندیمیزین شاه تره سی
خاشخاشی، توهلوجه سی، همده اود تره سی
درمان ساییلیر چؤلده کی هر بیتگی بیزه
تانریم یارادیب بیتگینی هر دردیمیزه
ذووق ایله گَزین چؤل لری ای اهل وطن
بلکه دیریلیب عشقه گله روح ایله تن
(سه س سیز) دئمیرم های سالیرام خالقیما من
چیخ چؤل لره، ایسلان، اوشو، بات پالچیغا سن
A.R. (SESSIZ)
موضوعات مرتبط: مثنوی سایاغ
فانی دونیا
بیلین دوستلار بو دونیا فانی دیر فانی
وفاسی وارسا گر، سؤیله گؤروم هانی
صفا و عشق و مهر و خوش کئچیرمک له
حیاتین هر صداسیندا اولون بانی
محبت سئوگی دیر بیزدن قالان یالنیز
دوشونمک دیر حیاتین عزتی شانی
صداقت معرفتله یئر سالین دیلده
فقط اینسانی قان، بوشلا به یی خانی
بوگون وارسان، صاباحدان یوخدور اخبارین
قوجاغلا مئهریله سن دوستو دوشمانی
یئرین یوردون قانان کس لرله اول همدم
قانانلاردیر حیات ایچره بالین شانی
صفادن ذووق آلار هر دم قانان اینسان
عؤمور وارکن گز اینسانی آرا تانی
A.R SESSIZ
موضوعات مرتبط: غزل
ایستر
کؤنلوم سنی ای گول گئجه گوندوز سحر ایستر
احوالینی هر آندا اؤزومدن بَتَر ایستر
یوخدور سنه تای سئوگیلی جانان بو جاهاندا
سئومکله ووروللام جانیم الدن گئدر ایستر
من عشق ایله، آسوده لیگی وئرمیشم الدن
سن بیلمه دین عشق عالمی سندن نه لر ایستر
سن سن منیم عالمده اینان سئوگی پناهیم
کؤنلوم قوزو تک مهرینی هر آن مه لر ایستر
یاندیم و کول اولدوم سنین عشقینده من هر آن
گؤز یولداکی یار جانیمی بیردن گه لر ایستر
غم سؤیله مه غمدن دئمه گه ل (سَس سیز)ه رحم ائت
بیر گؤر بو یازیق کؤنلو پریشان نه لر ایستر
موضوعات مرتبط: غزل
سیگــار
چوخ عجیب گولمه لی سیگار چکیسن
ایتیل اؤل اؤلــمه لی سیگار چکسین
وئـرمیسن پـول لارینی مـــال بوغانا
لعنــت اولــسون سنه سیگار ساتانا
پـوفـلویورســن بـو یـانـا هـم اویانا
پول قــوتولوب بسته اولــموش دانا
چوخ عجیب گولمه لی سیگار چکیسن
ایتیـل اؤل اؤلـمه لی سیگار چکیسن
مکــتبدن ائتــدین اؤزونـــو آسـوده
آتیبـــسان کیــتاب و دفــتـری دوره
چوخ چکیب پاپریزی اوخشورسان موره
اولمـوسـان اینـدی ایکی جور بیر جوره
چوخ عجیب گولمه لی سیگار چکیسن
ایتیـل اؤل اؤلمـه لی سیگار چکیسن
کیــمی اؤیــرتدی بــو سیـگاری سنه
پاپیـشیبــدیــر سنـــه او مثــل گنه
کــی دئـییرسن «بیر نفس ووردا» منه
ســارالیــب اوز چــورویــوبــدور اتنه
چوخ عجیب گولمه لی سیگار چکیسن
ایتیــل اؤل اؤلمه لی سیگار چکیسن
دوروســان کـــوچه باشیندا گئجه لر
آز قــالیر نه نه ن بابان جان ائده لر
تـرک سیگاری نه نه ن چوخ سئوه لر
دئییسن ترک قیلان بس نئجه ائله ر
چوخ عجیب گولمه لی سیگار چکیسن
ایتیــل اؤل اؤلمه لی سیکار چکسین
توســدونون خیری سنه یوخدور اینان
بــو سؤزه سنــده یئتیر دین و ایمان
حق ســؤزه ائتــمه حیـاتیندا گومان
بوغــار آخیر سنــی بو توستو دومان
چوخ عجیب گولمه لی سیگار چکیسن
ایتیــل اؤل اؤلمه لی سیکار چکسین
آییــل اوغــلان نیـیه سیگار چکیسن
مغزه علــم اک نییه سیــگار اکیسن
گــؤرونـــور تیریاکـا معتاد تکی سن
ووروســان سیگارا زورلا پــــوکی سن
چوخ عجیب گولمه لی سیگار چکیسن
ایتیــل اؤل اؤلمه لی سیگار چکیسن
چــوخ چکیبسن اولـوسان تنگی نفس
گئتدی سیگار چکمییه ن سنده ته له س
اولاجـــــاق اوز ائـــولادیندا بو هوس
چون سؤزون افـکارین اولوبدور نحس
چوخ عجیب گولمه لی سیگار چکیسن
ایتیـــل اؤل اؤلمه لی سیکار چکیسن
اؤلـــوب عقلیـن شعورون زایل، آییل
تــرک ائله سیـگاری، ده «پاتتا پاخیل»
قوی سئوینسین بو ایشه دوست و فامیل
بو ضــــــلالت کؤرپوسون سنده آتیل
چوخ عجیب گولمه لی سیگار چکیسن
آییـــــل اوغلان نییه سیگار چکیسن
sessiz
موضوعات مرتبط: طنز شعیرلر
azb_Arab pes_Arab pes_Arab pes_Arab prs_Arab pes_Arab snd_Arab ara_Arab azb_Arab pes_Arab azb_Arab uig_Arab azb_Arab pes_Arab pes_Arab azb_Arab pes_Arab pes_Arab azb_Arab pes_Arab azb_Arab pes_Arab azb_Arab azb_Arab urd_Arab pes_Arab azb_Arab azb_Arab azb_Arab pes_Arab unk ltg_Latn prs_Arab bjn_Arab pes_Arab azb_Arab azb_Arab azb_Arab azb_Arab unk azb_Arab azb_Arab bjn_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab pes_Arab pbt_Arab azb_Arab azb_Arab azb_Arab kas_Arab azb_Arab kas_Arab azb_Arab pbt_Arab azb_Arab azb_Arab pbt_Arab azb_Arab azb_Arab azb_Arab unk pbt_Arab pes_Arab azb_Arab pbt_Arab pes_Arab pes_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab snd_Arab snd_Arab azb_Arab azb_Arab pes_Arab azb_Arab azb_Arab azb_Arab ltg_Latn azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab crh_Latn pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab pbt_Arab prs_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab azb_Arab prs_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ace_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab azb_Arab pes_Arab azb_Arab pbt_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab unk knc_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab prs_Arab azb_Arab azb_Arab azb_Arab azb_Arab azb_Arab azb_Arab unk azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab prs_Arab azb_Arab azb_Arab pes_Arab pes_Arab azb_Arab prs_Arab azb_Arab azb_Arab azb_Arab azb_Arab azb_Arab bjn_Arab azb_Arab azb_Arab azb_Arab azb_Arab azb_Arab azb_Arab azb_Arab crh_Latn prs_Arab prs_Arab azb_Arab pes_Arab azb_Arab pes_Arab azb_Arab azb_Arab azb_Arab pbt_Arab azb_Arab pes_Arab azb_Arab pes_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab pes_Arab kab_Latn pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab crh_Latn prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab prs_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab kab_Latn prs_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kab_Latn pes_Arab snd_Arab azb_Arab pes_Arab azb_Arab azb_Arab azb_Arab pes_Arab azb_Arab azb_Arab urd_Arab azb_Arab prs_Arab azb_Arab azb_Arab azb_Arab urd_Arab azb_Arab azb_Arab azb_Arab urd_Arab azb_Arab kab_Latn prs_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab kab_Latn pes_Arab pes_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab kab_Latn pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab pes_Arab azb_Arab azb_Arab kab_Latn prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab kab_Latn pes_Arab prs_Arab pes_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab prs_Arab azb_Arab azb_Arab azb_Arab snd_Arab pes_Arab pes_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab pes_Arab pes_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab urd_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab crh_Latn prs_Arab